b'\n_START_ARTICLE_\nKlavir\n_START_PARAGRAPH_\nKlav\xc3\xadr je glasbilo s tipkami. Od 18. stoletja naprej je eden najbolj raz\xc5\xa1irjenih glasbil. Razvil se je iz \xc4\x8dembala, spineta in njima podobnih glasbenih instrumentov._NEWLINE_Manj\xc5\xa1i klavir, pri katerem so strune obrnjene vertikalno, se imenuje pianino._NEWLINE_Za koncertni klavir obstaja tudi nem\xc5\xa1ki izraz Fl\xc3\xbcgel, (ker spominja na krilo, perut)._NEWLINE_Skladatelji, ki so v svetovnem merilu najve\xc4\x8d prispevali k solisti\xc4\x8dni klavirski literaturi:_NEWLINE_Johann Sebastian Bach, Domenico Scarlatti, Wolfgang Amadeus Mozart, Ludwig van Beethoven, Robert Schumann, Sergej Rahmaninov, Franz Liszt, Aleksander Skrjabin, Claude Debussy, Frederic Chopin. Ti skladatelji so del obvezne \xc5\xa1tudijske literature v vseh svetovnih pianisti\xc4\x8dnih \xc5\xa1olah. _NEWLINE_Temu instrumentu je bilo najbolj naklonjeno \xc2\xbbromanti\xc4\x8dno\xc2\xab\xc2\xa019. stoletje, saj so skladatelji skoraj brez izjeme komponirali za klavir. Nepogre\xc5\xa1ljiv je kot spremljevalni instrument pri skladbah za pihala, trobila, godala in vokal. Poleg tega je najbolj konvencionalen za izvajanje izvle\xc4\x8dkov simfoni\xc4\x8dnih in opernih skladb, ki so nekak\xc5\xa1na simulacija glasbe, komponirane za izvajanje z mnogimi razli\xc4\x8dnimi instrumenti hkrati. Tako se npr. pevske vaje za operno predstavo ne izvajajo z orkestrom, kar bi pomenilo velik organizacijski problem, ampak le s spremljavo klavirja, ki simulira orkestersko igro. Takim spremljavam pravimo korepeticije, pianistu pa korepetitor._NEWLINE_V smislu pianisti\xc4\x8dne izobrazbe sta brez izjeme za izobra\xc5\xbeevalne ustanove obvezna dva komponisti\xc4\x8dna cikla: \xc2\xabDobro ugla\xc5\xa1eni klavir\xc2\xab J.S. Bacha in Klavirske sonate L. van Beethovna. Veljata za staro in novo zavezo vseh pianistov.'